Document ID: 32006R1909

32006R1909
L 365/1
SLUŽBENI LIST EUROPSKE UNIJE
18.12.2006.
UREDBA VIJEĆA (EZ) br. 1909/2006
od 18. prosinca 2006.
o izmjeni Priloga Uredbi (EZ) br. 2042/2000 o uvođenju konačne antidampinške pristojbe na uvoz sustava televizijskih kamera podrijetlom iz Japana
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) (osnovna Uredba),
uzimajući u obzir prijedlog koji je podnijela Komisija nakon savjetovanja sa Savjetodavnim odborom,
budući da:
A. PRETHODNI POSTUPCI
(1)
Vijeće je Uredbom (EZ) br. 1015/94 (2) uvelo konačnu antidampinšku pristojbu na uvoz sustava televizijskih kamera (STK) podrijetlom iz Japana.
(2)
U rujnu 2000. Vijeće je Uredbom (EZ) br. 2042/2000 (3) potvrdilo konačne antidampinške pristojbe uvedene Uredbom (EZ) br. 1015/94 (kako je naknadno izmijenjena) u skladu s člankom 11. stavkom 2. osnovne Uredbe.
(3)
U članku 1. stavku 3. točki (e) Uredbe (EZ) br. 2042/2000, Vijeće je iz područja primjene antidampinške pristojbe izričito isključilo sustave kamera navedene u Prilogu toj Uredbi (Prilog), a radi se o sofisticiranim sustavima profesionalnih kamera koji su tehnički obuhvaćeni definicijom proizvoda iz članka 1. stavka 2. te Uredbe, ali se ne mogu smatrati sustavima televizijskih kamera.
(4)
U skladu s člankom 11. stavkom 2. osnovne Uredbe, Komisija je obaviješću od 29. rujna 2005. (4) pokrenula preispitivanje Uredbe (EZ) br. 2042/2000 o uvođenju konačne antidampinške pristojbe na uvoz sustava televizijskih kamera podrijetlom iz Japana.
(5)
Komisija je obaviješću od 18. svibnja 2006. pokrenula antidampinški postupak koji se odnosi na uvoz određenih sustava kamera podrijetlom iz Japana u skladu s člankom 5. osnovne Uredbe. S obzirom da definicija proizvoda u ovom postupku uključuje proizvode koji podliježu mjerama sukladno Uredbi (EZ) br. 2042/2000, Komisija je obaviješću od 18. svibnja 2006., u skladu s člankom 11. stavkom 3. osnovne Uredbe, također pokrenula preispitivanje postojećih mjera.
B. ISTRAGA VEZANA UZ NOVE MODELE SUSTAVA PROFESIONALNIH KAMERA
1. Postupak
(6)
Jedan japanski proizvođač izvoznik, Hitachi Denshi (Europa) GmbH (Hitachi), obavijestio je Komisiju da namjerava uvesti novi model sustava profesionalnih kamera na tržište Zajednice i zatražio od Komisije da taj novi model sustava profesionalnih kamera doda Prilogu Uredbi (EZ) br. 2042/2000. te da ga time izuzme iz područja primjene antidampinških pristojbi.
(7)
Komisija je na odgovarajući način o tome obavijestila industriju Zajednice i započela istragu ograničenu na utvrđivanje ulaska razmatranog proizvoda u područje primjene antidampinških pristojbi i, u skladu s time, potrebe za izmjenom operativnog dijela Uredbe (EZ) br. 2042/2000.
2. Model pod istragom
(8)
Primljen je Zahtjev za izuzeće za sljedeći model sustava kamera, dostavljen uz relevantne tehničke informacije:
Hitachi:
-
Glava kamere V-35W.
Ovaj model predstavljen je kao nasljednik modela prethodno izuzete glave kamere V-35.
3. Nalazi
(9)
Glava kamere V-35W obuhvaćena je nazivom proizvoda iz članka 1. stavka 2. točke (a) Uredbe (EZ) br. 2042/2000. Međutim, kao što je bio slučaj i s prethodnim modelom, uglavnom se koristi za profesionalne primjene i ne prodaje se s odgovarajućim sustavom triax ili adapterom na tržištu EZ-a.
(10)
Stoga je utvrđeno da ga se može okarakterizirati kao dio sustava profesionalnih kamera u smislu članka 1. stavka 3. točke (e). Uredbe (EZ) br. 2042/2000. Kao posljedica toga, treba ga izuzeti iz područja primjene postojećih antidampinških mjera te dodati Prilogu Uredbi (EZ) br. 2042/2000.
(11)
U skladu s utvrđenom praksom institucija Zajednice, novi model treba izuzeti od antidampinške pristojbe od dana na koji su službe Komisije zaprimile odgovarajući zahtjev za izuzeće. Prema tome, sav uvoz sljedećeg modela kamere izvršen na dan 11. travnja 2006. ili nakon toga izuzima se od antidampinške pristojbe od tog datuma:
Hitachi:
-
Glava kamere V-35W.
4. Obavješćivanje zainteresiranih stranaka i zaključci
(12)
Komisija je industriju Zajednice i proizvođača izvoznika predmetnih sustava televizijskih kamera upoznala sa svojim nalazima te im dala mogućnost iznošenja njihovih stavova. Nijedna od stranaka nije imala prigovora na nalaze Komisije.
(13)
S obzirom na navedeno, predlaže se izmjena Priloga Uredbi (EZ) br. 2042/2000 u skladu s navedenim,
DONIJELO JE OVU UREDBU:
Članak 1.
Prilog Uredbi (EZ) br. 2042/2000 zamjenjuje se Prilogom ovoj Uredbi.
Članak 2.
1. Ova Uredba stupa na snagu sljedećeg dana od dana objave u Službenom listu Europske unije.
2. Ova se Uredba primjenjuje na uvoz sljedećeg modela koji proizvodi i u Zajednicu izvozi sljedeći proizvođač izvoznik:
Hitachi od 11. travnja 2006.
-
Glava kamere V-35W.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. prosinca 2006.

Labels: 12
3
4
18